**ՀԻՄՆԱՎՈՐՈՒՄ**

 **««ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2022 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ ՎԵՐԱԲԱՇԽՈՒՄ, ՓՈՓՈԽՈՒԹՅՈՒՆ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2021 ԹՎԱԿԱՆԻ ԴԵԿՏԵՄԲԵՐԻ 23-Ի N 2121-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ**

1. **Իրավական ակտի անհրաժեշտությունը (նպատակը).**

Նախագծի նպատակն է՝ ապահովել ՀՀ կառավարության 13.05.2022 թ. N 691-Լ որոշման, այն է՝ Հանրային կառավարման բարեփոխումների ռազմավարության իրագործման կառավարումը, ինչպես նաև Արդարադատության նախարարության ընթացիկ կարիքները:

1. **Ընթացիկ իրավիճակը, խնդիրները և առաջարկվող կարգավորման բնույթը.**

Կառավարության վերը նշված որոշմամբ Ռազմավարության վերահսկողությունը վերապահվել է ՀՀ փոխվարչապետին, իսկ համակարգումը՝ ՀՀ արդարադատության նախարարին և փոխվարչապետի խորհրդականին: Որոշմամբ նախատեսված է Ռազմավարության իրագործումը կառավարելու նպատակով համակարգողների ներքո բարեփոխումների կառավարման թիմի ձևավորումը, այդ թվում՝ անցումային շրջանում Արդարադատության նախարարության ինստիտուցիոնալ հովանու ներքո: Թիմն ապահովելու է բարեփոխումների իրագործման ադմինիստրատիվ աջակցությունը, մոնիտորինգի, գնահատման, հաշվետվողականության աշխատանքները, ըստ ոլորտային ուղղությունների պետական հատվածի պատասխանատուների ցանցի, ինչպես նաև՝ բազմաշահառու հարթակների հետ երկխոսության ու աշխատանքների կազմակերպումը, բարեփոխումների հանրային հաղորդակցությունը։ Առանձին առաջադրանքների համար կարող են ներգրավվել փորձագետներ, խորհրդատուներ, փորձնակներ և այլն: Բարեփոխումների կառավարման թիմը կստեղծվի Նախարարության «Օրենսդրության զարգացման և իրավական հետազոտությունների կենտրոն» հիմնադրամի ներքո:

Պետական բյուջեում առաջարկվող վերաբաշխման արդյունքում ռեսուրսներն ուղղվելու են բարեփոխումների կառավարման թիմի վարձատրությանն ու աշխատանքային պայմանների ապահովման ֆինանսավորմանը, փորձագետների ներգրավմանը և Նախարարության որոշակի գույքային կարիքների բավարարմանը: Նախատեսվում է Արդարադատության նախարարության 1057 ծրագրի «11001. Արդարադատության ոլորտում քաղաքականության, խորհրդատվության, մոնիտորինգի, գնման և աջակցության իրականացում միջոցառման գծով իրավական խորհրդատվությունների ձեռքբերման համար նախատեսված միջոցներից նվազեցնել 51,874.0 հազ. դրամ և ուղղել «11010. Աջակցություն օրենսդրության զարգացման և իրավական հետազոտությունների կենտրոնի գործունեությանը և «31001. ՀՀ արդարադատության նախարարության կարողությունների զարգացում և տեխնիկական հագեցվածության ապահովում միջոցառումներին՝ համարժեքաբար՝ 37,964.0 հազ. դրամ և 13,910.0 հազ. դրամ։ Վարչական սարքավորումների գները շուկայական ուսումնասիրության արդյունք են։ Նվազեցման արդյունքում հետագայում ՀՀ պետական բյուջեի հաշվին նշված գումարի չափով ֆինանսական միջոցների վերականգնման անհրաժեշտություն չի առաջանա։

1. **Ակնկալվող արդյունքը**

Նախագծի ընդունմամբ կապահովվեն անհրաժեշտ նախապայմանները երկրի հանրային կառավարման բարեփոխումների իրագործումը մեկնարկելու և ընթացիկ կառավարումն ապահովելու համար:

1. **Նախագիծը մշակող պատասխանատու մարմինը**

Նախագիծը մշակվել է ՀՀ արդարադատության նախարարության կողմից:

1. **Լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին**

Նախագծի ընդունման արդյունքում ՀՀ 2022 թ. պետական բյուջեի եկամուտների և ծախսերի փոփոխություն չի առաջանում:

1. **Նախագծի ընդունման առնչությամբ ընդունվելիք այլ իրավական ակտերի նախագծերը կամ դրանց ընդունման անհրաժեշտության բացակայության մասին**

Այլ իրավական ակտերում փոփոխությունների և/կամ լրացումների անհրաժեշտություն չկա։

1. **Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026 թթ. ծրագիր, ոլորտային և/կամ այլ ռազմավարություններ**

Նախագիծն անմիջականորեն բխում է Հանրային կառավարման բարեփոխումների ռազմավարությունից, որը մշակվել և հաստատվել է ՀՀ կառավարության 2021-2026 թթ. ծրագրի 6-րդ բաժնի հանձնառությունների շրջանակներում։